**ลักษณะเฉพาะขององค์ประกอบในนวนิยายรักของฉัตรฉาย**
**คชาภรณ์ สิงห์ลอ1** **และ อาจารย์นพวรรณ งามรุ่งโรจน์2**

1สาขาวิชาภาษาไทย คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา, โทรศัพท์ 088-272-2703

2สาขาวิชาภาษาไทย คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา, โทรศัพท์ 02-160-1302

E-mail : nopphawan.ng@ssru.ac.th

**บทคัดย่อ**

บทความวิจัยนี้มีวัตถุประสงค์เพื่อศึกษาลักษณะเฉพาะขององค์ประกอบในนวนิยายรักของฉัตรฉาย โดยผู้วิจัยศึกษานวนิยายรักของฉัตรฉาย จำนวน 14 เรื่อง ตั้งแต่ปี พ.ศ. 2557 – 2561 ผลการศึกษาพบว่า นวนิยายรักของฉัตรฉายมีองค์ประกอบทั้งหมด 7 องค์ประกอบ ได้แก่ *โครงเรื่อง* ที่มีเรื่องราวเกี่ยวกับความรัก *แนวคิดหลัก* ที่นำเสนอเกี่ยวกับความรัก *ตัวละคร* มีลักษณะที่หลากหลายทั้งที่เป็นตัวละครมิติเดียวและหลายมิติ *ฉาก* ที่ส่งผลต่อความรักของตัวละคร *บทสนทนา* มีความสำคัญต่อความรักของตัวละครเอกฝ่ายชายและฝ่ายหญิง คือทำให้ความรักความสัมพันธ์ของพระเอกและนางเอกไปในทางที่ดีขึ้น หรือเข้าใจกันมากขึ้น *กลวิธีการตั้งชื่อเรื่อง* ที่มีความเกี่ยวโยงกับตัวละครเอก แนวคิด และเกี่ยวกับเหตุการณ์สำคัญ *กลวิธีการเล่าเรื่อง* เป็นการเล่าเรื่องแบบผสมระหว่าง “มุมมองแบบพระเจ้า” กับ “มุมมองแบบผู้เขียนอยู่นอกเรื่อง” โดยเล่าผ่าน ตัวละครเอกโดยใช้สรรพนามบุรุษที่ 3 รวมทั้งใช้ชื่อของตัวละคร

**คำสำคัญ :** นวนิยายรักของฉัตรฉาย, ลักษณะเฉพาะ, องค์ประกอบของฉัตรฉาย

**บทนำ**

นวนิยาย หมายถึง วรรณกรรมบันเทิงคดีแบบใหม่ มีพัฒนาการมาจากการเล่านิทานหรือนิยายเป็นเรื่องราวที่แสดงถึงพฤติกรรมตามธรรมชาติของมนุษย์ ด้วยการสมมุติขึ้นเป็นเรื่องราวต่าง ๆ อย่างสมจริง เรื่องราวดังกล่าวนั้นอาจมีเค้าโครงเรื่องมาจากเรื่องจริง เป็นแง่มุมใดมุมหนึ่งในชีวิตของมนุษย์ หรือเป็นเรื่องที่ผู้ประพันธ์แต่งขึ้นด้วยจินตนาการของตนเองก็ได้ (สมเกียรติ รักษ์มณี, 2558, น.6)

นวนิยายมีหลายประเภท หนึ่งในนั้นคือประเภท นวนิยายรัก คือ นวนิยายที่มีเนื้อหาเกี่ยวกับความรัก ไม่ว่าจะเป็นรักสุขหรือรักโศกก็ตาม (สุพรรณี วราทร, 2519, น.14– 20) นวนิยายรักถือว่ามีผู้นิยมอ่าน เป็นอย่างมาก จึงทำให้มีนักเขียนสร้างสรรค์ผลงานประเภทนี้ออกมาอย่างมากมาย แม้เนื้อหาอาจมีประเภทอื่นเข้ามาปะปนอยู่ร่วมด้วย แต่โครงเรื่องหลักก็เกี่ยวกับความรักเป็นสำคัญ จึงทำให้มีผู้สนใจที่จะศึกษาองค์ประกอบและกลวิธีการนำเสนอของนวนิยายประเภทนี้เป็นอย่างมาก

แสงอรุณ วรรณจู ชื่อเล่น “โอ๋เอ๋” หรือ “ฉัตรฉาย” (นามปากกาแนว LOVE) หรือ “Hideko\_Sunshine” (นามปากกาแนว JLS: Jamsai Love Series) เป็นนักเขียนของสำนักพิมพ์แจ่มใส และเป็นนักเขียนนวนิยายประเภทนวนิยายรักที่มีชื่อเสียงโด่งดังมาก เพราะมีผลงานออกมาอย่างแพร่หลายและทุกเรื่องเป็นนวนิยายขายดีในเว็บออนไลน์ของสำนักพิมพ์แจ่มใส เช่น นวนิยายเรื่อง กุหลาบประกาศิต ถือเป็นนวนิยายเรื่องแรกของนามปากกา “ฉัตรฉาย” ได้รับการตีพิมพ์ในปี พ.ศ. 2555 ต่อมาในปี พ.ศ. 2561 นวนิยายเรื่องนี้ได้รับการลงคะแนนจากนักอ่านให้ได้รับการตีพิมพ์ซ้ำอีกครั้ง และเมื่อได้รับการตีพิมพ์อีกครั้ง ก็ได้รับคัดเลือกเป็นนวนิยายขายดีในเว็บออนไลน์ของสำนักพิมพ์ด้วย

ด้วยเหตุนี้ผู้วิจัยจึงสนใจที่จะศึกษาลักษณะเฉพาะขององค์ประกอบในนวนิยายรักของฉัตรฉาย ทั้งโครงเรื่อง แนวคิด ตัวละคร ฉาก บทสนทนา กลวิธีการตั้งชื่อเรื่องและกลวิธีการเล่าเรื่อง เพื่อแสดงให้เห็นถึงลักษณะเฉพาะที่ฉัตรฉายใช้ในการเขียนนวนิยายรักทุกเรื่อง ก่อนจะได้รับการตีพิมพ์เผยแพร่สู่สายตาผู้อ่าน จนทำให้ตนเองกลายเป็นนักเขียนที่โด่งดังได้

**วัตถุประสงค์ของการวิจัย**

 เพื่อศึกษาลักษณะเฉพาะขององค์ประกอบในนวนิยายรักของฉัตรฉาย

**ทบทวนวรรณกรรม**

นิชนันท์ พานิชพงศ์ (2548) เขียนวิทยานิพนธ์เรื่อง “ลักษณะเฉพาะของนวนิยายรักแนวท่องเที่ยวของไทย” มุ่งศึกษาและกำหนดลักษณะเฉพาะของนวนิยายรักแนวท่องเที่ยว รวมทั้งศึกษากลวิธีการนำเสนอข้อมูลเชิงสารคดีการท่องเที่ยวในนวนิยายรักแนวท่องเที่ยว โดยศึกษาวิเคราะห์จากข้อมูลนวนิยายรักแนวท่องเที่ยวในช่วงระยะเวลาตั้งแต่ปี พ.ศ. 2492 จนถึงปัจจุบัน จำนวน 10 เรื่อง พบว่า นวนิยายรักแนวท่องเที่ยวใน กลุ่มตัวอย่างมีองค์ประกอบของนวนิยายอย่างครบถ้วน นอกจากนี้ผู้เขียนยังสร้างให้องค์ประกอบของนวนิยายมีความสัมพันธ์กับการท่องเที่ยวโดยตลอด กล่าวคือ ด้านโครงเรื่อง ผู้แต่งให้ความสำคัญต่อการท่องเที่ยวของ ตัวละครเอก โดยจะกำหนดสอดคล้องไปกับการดำเนินเรื่อง และในตอนท้ายของเรื่อง ปมขัดแย้งมักจะ คลี่คลายเมื่อการท่องเที่ยวสิ้นสุด ด้านแนวคิด นำเสนอเกี่ยวกับความรักและการมีชีวิตคู่เป็นสำคัญ ด้านตัวละคร มีลักษณะที่หลากหลาย ทั้งที่เป็นตัวละครหลายมิติและมิติเดียว ตัวละครสถิตหรือพลวัต ด้านฉาก ส่วนใหญ่เป็นฉากที่มาจากสถานที่จริง ส่วนในด้านบทสนทนานั้น นอกจากมีหน้าที่ช่วยใน การดำเนินเรื่องแล้ว ยังมีหน้าที่เฉพาะในการนำเสนอข้อมูลการท่องเที่ยงอย่างเห็นได้ชัดอีกด้วย ในด้านกลวิธีการเขียน พบว่า รูปแบบการเขียนใช้ทั้งแบบทั่วไปและแบบจดหมาย กลวิธีที่สำคัญคือ กลวิธีการผสมผสานข้อมูลเชิงสารคดีการท่องเที่ยวผ่านผู้เล่าเรื่อง ในรูปแบบของบทสนทนาและการบรรยายฉาก บางเรื่องใช้เชิงอรรถท้ายหน้าเพื่อทำหน้าที่นำเสนอข้อมูลเพิ่มเติม ส่วนกลวิธีในการใช้ภาษา ใช้การบรรยายหรือ การบรรยายกึ่งพรรณนา การตั้งชื่อเรื่อง บางเรื่องมีความสอดคล้องกับการท่องเที่ยว หรือเนื้อเรื่องหรือแนวคิด หรือตัวละคร นอกจากนี้ยังพบว่าบางเรื่องมีการนำภาพของสถานที่ต่าง ๆ มาประกอบลงในนวนิยาย เพื่อให้ผู้อ่านเห็นภาพชัดเจนยิ่งขึ้น

ภพ สวัสดี (2550) เขียนวิทยานิพนธ์เรื่อง “ลักษณะเด่นในนวนิยายของปิยะพร ศักดิ์เกษม” มุ่งศึกษาลักษณะเด่นของนวนิยายของปิยะพร ศักดิ์เกษมคือ โครงเรื่อง แนวคิด และตัวละคร พบว่า ด้านโครงเรื่อง มี 2 ลักษณะคือ เน้นเสนอแนวคิดและความซับซ้อนของเหตุการณ์ ด้านแนวคิด ผู้เขียนเสนอแนวคิด 3 แนว คือ ขาดความรักความเข้าใจ ค่านิยมบางประการควรยึดมั่นอย่างเหมาะสม และมนุษย์มีความซับซ้อนในตัวเอง ด้านตัวละคร ผู้เขียนสร้างตัวละครด้วยการกำหนดปัญหาในจิตใจจากภูมิหลังที่มีปัญหาของตัวละคร

**วิธีดำเนินการวิจัย**

 1. ศึกษาเอกสารและงานวิจัยที่เกี่ยวข้องกับนวนิยาย

 2. ค้นคว้าและรวบรวมนวนิยายรักของฉัตรฉายทั้งหมด 14 เรื่อง

 3. ศึกษาวิเคราะห์องค์ประกอบในนวนิยายรักของฉัตรฉายตามวัตถุประสงค์ของการวิจัย

 4. เรียบเรียงผลการศึกษาที่ได้จากการวิเคราะห์ข้อมูล

 5. สรุปและอภิปรายผลการวิจัย

**ผลการวิจัย**

 จากการวิเคราะห์ลักษณะเฉพาะขององค์ประกอบในนวนิยายรักของฉัตรฉาย พบว่า

**1. โครงเรื่อง**

โครงเรื่อง ตามความหมายของ สมเกียรติ รักษ์มณี (2558, น. 29 - 30) ได้จำแนกโครงเรื่องของนวนิยายไว้ 2 ลักษณะ ดังนี้

1) โครงเรื่องใหญ่ (Main plot) จะเป็นแนวเรื่องที่ผู้แต่งต้องการให้เรื่องดำเนินไปในทิศทางใดทิศทางหนึ่ง อาจจะเป็นการผูกปมเรื่องที่ซับซ้อนมากขึ้น แล้วมีการคลี่คลายปมเหล่านี้ในตอนจบ

2) โครงเรื่องย่อย (sup plot)เป็นเรื่องที่แทรกอยู่ในโครงเรื่องใหญ่

จากที่ผู้วิจัยได้วิเคราะห์โครงเรื่องของนวนิยายรักของฉัตรฉาย พบว่า บางเรื่องนั้นมีโครงเรื่องใหญ่เพียงโครงเรื่องเดียว ในที่นี้เรียกว่า “โครงเรื่องเดี่ยว” และบางเรื่องมีทั้งโครงเรื่องใหญ่และโครงเรื่องย่อยแทรกอยู่ ในที่นี้เรียกว่า “โครงเรื่องซ้อน” โครงเรื่องซ้อนอาจมีมากกว่าหนึ่งโครงเรื่อง ดังนั้น ผู้วิจัยจะแบ่งโครงเรื่องของนวนิยายรักของฉัตรฉายเป็น 2 ลักษณะ ดังนี้

* 1. **นวนิยายที่มีโครงเรื่องเดี่ยว**

 ตัวอย่างนวนิยายที่มีโครงเรื่องใหญ่เพียงโครงเรื่องเดียว คือ **เรื่อง “วิวาห์หวานรานใจ”**

 โครงเรื่องใหญ่ คือ ลออองค์ ยอมแต่งงานกับ รณภพ เพื่อกลบข่าวฉาวที่ว่าเธอเป็นมือที่สามของครอบครัวคนอื่น แต่ลออองค์ไม่รู้ว่าแท้จริงแล้วที่รณภพยอมแต่งงานกับเธอก็เพราะเขาชอบเธอจริง ๆ ชีวิตหลังแต่งงานของทั้งคู่กำลังไปด้วยดี แต่ว่าเพียงขวัญแฟนเก่าของรณภพได้เข้ามาทำให้ทั้งคู่มีปัญหากัน แต่สุดท้ายทั้งคู่ก็ปรับความเข้าใจกันในที่สุด

**1.2 นวนิยายที่มีโครงเรื่องซ้อน**

ตัวอย่างนวนิยายที่มีโครงเรื่องซ้อน คือ **เรื่อง “พันธกานต์บุษบา”**

โครงเรื่องใหญ่ คือ คณานางค์ แม่ม่ายลูกติด บังเอิญพบกับ ปฏิรัฐ ผู้ชายที่เคยแอบชอบเมื่อ ห้าปีก่อนและปฏิรัฐก็แอบชอบเธอเหมือนกัน แต่เพราะตอนนั้นคณานางค์คบหาดูใจอยู่กับ อคิณ ซึ่งเป็นลูกพี่ลูกน้องของปฏิรัฐ ปฏิรัฐจึงตัดใจ เมื่อบังเอิญพบกันอีกครั้งและรู้ว่าเธอเลิกรากับอคิณแล้ว อีกทั้งไม่มีใครรู้ว่าพ่อของลูกเธอคือใคร เพราะคณานางค์บอกกับทุกคนว่าพ่อของลูกเธอได้เสียชีวิตไปแล้ว ปฏิรัฐที่ชอบคณานางค์อยู่แล้ว จึงไม่รีรอที่จะเข้าไปสานสัมพันธ์กับคณานางค์ แม้คณานางค์จะมีลูกแล้วก็ตาม ความสัมพันธ์ของทั้งคู่ถือว่าไปได้ดี ทว่าเมื่ออคิณกลับมาจากอเมริกา จึงทำให้ทุกคนรวมทั้งปฏิรัฐรู้ว่าอคิณคือพ่อของลูกคณานางค์ ซึ่งอคิณได้บอกกับปฏิรัฐไปว่าเขาต้องการกลับมาขอ คืนดีกับคณานางค์ ขอให้ปฏิรัฐเลิกยุ่งกับคณานางค์ เหตุนี้ทำให้ปฏิรัฐและคณานางค์ต้องห่างกัน แต่คณานางค์ก็ยืนยันกับอคิณว่าเธอไม่ได้รักเขา เพราะคณานางค์นั้นรักปฏิรัฐ อคิณจึงต้องยอมแพ้ และในที่สุดคณานางค์กับปฏิรัฐก็ปรับความเข้าใจและแต่งงานกัน

โครงเรื่องย่อย คือ คณานางค์ ได้ไปร่วมงานปาร์ตี้วันเกิดของ อคิณ ที่ผับแห่งหนึ่ง คืนนั้นทั้งคู่เมามาก จึงทำให้เกิดความสัมพันธ์ที่ลึกซึ้งกัน เหตุการณ์จากคืนนั้น ทำให้คณานางค์ตั้งท้องลูกของอคิณ คณานางค์ตัดสินใจบอกอคิณ แต่แม่ของอคิณไม่ยอมรับ และบอกให้เธอไปเอาเด็กออก แต่เธอก็ตัดสินใจเก็บเด็กไว้ โดยไม่กลับไปติดต่อกับอคิณอีกเลย ส่วนอคิณนั้นแม่ของเขาได้ส่งเขาไปเรียนต่อที่อเมริกา ห้าปีต่อมา อคิณได้กลับมาขอคืนดีกลับคณานางค์ แต่คณานางค์ยังโกรธอคิณมาก ในที่สุดทั้งคู่ก็ได้ปรับความเข้าใจกัน จึงกลับมาเป็นเพื่อนกันได้ และให้โอกาสอคิณได้ทำหน้าที่พ่อ โครงเรื่องนี้ ทำให้เกิดปมขัดแย้งภายในโครงเรื่องใหญ่ขึ้น เนื่องจาก อคิณ คือลูกพี่ลูกน้องหรือญาติของปฏิรัฐ จึงทำให้ปฏิรัฐตัดสินใจตีตัวออกหากจากคณานางค์ สุดท้ายทั้งสามคนก็ปรับความเข้าใจกันได้ ทำให้บทสรุปของเรื่องนี้จบลงด้วยดี

จากการวิเคราะห์โครงเรื่องในนวนิยายรักของฉัตรฉาย พบว่า มีโครงเรื่องที่เป็นทั้งโครงเรื่องเดี่ยว ซึ่งมี โครงเรื่องใหญ่เพียงอย่างเดียว และโครงเรื่องซ้อน ซึ่งมีโครงเรื่องย่อยแทรกอยู่ในโครงเรื่องใหญ่ด้วย

นอกจากนี้ยังพบลักษณะเฉพาะของโครงเรื่องในนวนิยายรักของฉัตรฉาย คือ โครงเรื่องทั้งหมดจะเป็นเรื่องราวที่เกี่ยวกับความรัก ที่เด่นคือโครงเรื่องใหญ่จะเป็นเรื่องราวความรักระหว่างตัวละครเอกฝ่ายชายหรือพระเอกกับตัวละครเอกฝ่ายหญิงหรือนางเอก นอกจากนี้โครงเรื่องย่อยยังเป็นเรื่องราวที่เกี่ยวกับความรัก ได้แก่ ความรักระหว่างตัวละครรองฝ่ายชายกับตัวละครรองฝ่ายหญิง ความรักของคนในครอบครัว คือ ความรักระหว่างแม่กับลูก พ่อกับลูก และพี่กับน้อง รวมทั้งความรักในแบบของเพื่อนที่สื่อให้เห็นถึงมิตรภาพ ซึ่งแสดงให้เห็นว่านวนิยายของฉัตรฉายเป็นนวนิยายที่เกี่ยวกับ ความรักทั้งสิ้น

**2. แนวคิด**

“แนวคิด” ตามความหมายของ นาธิกา มงคลคำนวนเขตต์ (2527, น. 36) คือ ความคิดสำคัญของเรื่องซึ่งผู้เขียนต้องการเสนอต่อผู้อ่าน แนวคิดนี้มีบทบาทหรือมีหน้าที่เป็นแกนหลักและมีอิทธิพลต่อการกำหนดลักษณะของโครงเรื่อง ตัวละคร และรายละเอียดต่าง ๆ ภายในเรื่อง

การศึกษาแนวคิดในนวนิยายรักของฉัตรฉาย ผู้วิจัยจะศึกษาเฉพาะแนวคิดที่เกี่ยวกับความรัก เนื่องจาก ฉัตรฉายเป็นนักเขียนนวนิยายรัก จึงนำเสนอความคิดสำคัญเกี่ยวกับความรัก ดังตัวอย่าง

**เรื่อง “กะรัตพลอย”** มีแนวคิดเกี่ยวกับความรัก คือ การให้อภัยกันและปล่อยว่างเรื่องราวในอดีตที่เป็นอุปสรรคต่อความรัก เช่น ความแค้น เห็นได้จาก “ภัทรพล” กับ “กะรัตพลอย” เกิดความรู้สึกรักกัน แม้ครอบครัวของทั้งคู่จะเป็นศัตรูกันและเคยทำร้ายกันจนถึงขั้นสูญเสียบุคคลอันเป็นที่รักของแต่ละครอบครัวไป แต่ทั้งคู่ก็เลือกที่จะให้อภัยกันและปล่อยว่างเรื่องราวทุก ๆ อย่าง

**เรื่อง “เพลิงรักรานบุปผา”** มีแนวคิดเกี่ยวกับความรัก คือ ความรักที่ดีต้องมีความถูกต้อง เห็นได้จาก “เพลิงพล” กับ “การะบุหนิง” รักกัน แต่ไม่สามารถรักกันได้อย่างถูกต้อง เพราะเพลิงพลมีคู่หมั้นอยู่แล้ว แต่สุดท้ายคู่หมั้นก็ยอมถอนหมั้นเพื่อหลีกทางให้กับความรักของทั้งคู่ จึงทำให้ความรักนี้เป็นไปอย่างถูกต้อง เรื่องทุกอย่างจึงจบลงด้วยดี

**เรื่อง “กรงกฤษณา”** มีแนวคิดเกี่ยวกับความรัก คือ ความรักคือความเข้าใจคนรัก และสามารถยอมรับในตัวตนของคนรักได้ เห็นได้จาก “วรัณรดา” สามารถยอมรับ “มนภาส” ที่กลายเป็นอมนุษย์ได้ และเข้าใจมนภาสที่เขาแก้แค้นพ่อกับแม่เลี้ยงของตนเอง

**เรื่อง “รักโดยพฤตินัย”** มีแนวคิดเกี่ยวกับความรัก คือ การดูแล เอาใจใส่ และเข้าใจคนรัก เห็นได้จากตัวละครเอก “ดาเนียล” ที่ดูแลและเอาใจใส่ “เอื้อยพราว” อย่างดี ไม่ว่าเอื้อยพราวต้องการสิ่งใดดาเนียลสามารถหามาให้ได้ทุกอย่าง แม้เอื้อยพราวจะทำนิสัยที่ไม่ดีใส่ดาเนียลก็ตาม เพราะเอื้อยพราวไม่ได้เต็มใจแต่งงานกับดาเนียล แต่เธอยอมแต่งงานก็เพราะว่าพ่อของเธอได้ขอให้ดาเนียลช่วยใช้หนี้จำนวนหกสิบล้านบาทเพื่อแลกกับการได้เธอไปเป็นภรรยา ซึ่งดาเนียลก็เข้าใจเอื้อยพราวเพราะเขารู้ว่าแท้จริงแล้วเอื้อยพราวเป็นคนนิสัยดี แต่ที่ทำนิสัยไม่ดีก็เพราะต้องการให้ดาเนียลเบื่อเธอและขอหย่ากับเธอ ในที่สุดเอื้อยพราวก็ ใจอ่อนให้กับความเอาใจใส่ของดาเนียล

**เรื่อง “กุหลาบประกาศิต”** มีแนวคิดเกี่ยวกับความรัก คือ ความรักคือการไม่ทำร้ายกันทั้งร่างกายและจิตใจ เห็นได้จาก “ปฏิปักษ์” ที่ทำร้าย “อลิตา” และ “พีระพัฒน์” ก็ทำร้าย “ระรินทิพย์” ปฏิปักษ์เป็นพี่ชายของพีระพัฒน์อีกทั้งอลิตาก็เป็นพี่สาวของระรินทิพย์ เมื่อปฏิปักษ์เกิดความรู้สึกรักต่ออลิตาและ พีระพัฒน์เองก็เกิดความรู้สึกรักต่อระรินทิพย์เช่นกัน ปฏิปักษ์และพีระพัฒน์จึงได้ไปสารภาพรักกับคนที่ตนเองชอบ แต่อลิตาและระรินทิพย์ต่างก็ไม่ไว้ใจพวกเขา เนื่องจากพวกเขาเคยทำร้ายพวกเธอมาก่อน พวกเขาจึงพิสูจน์ตนเองให้พวกเธอเห็น และในที่สุดพวกเธอก็ให้อภัยพวกเขา

จากการวิเคราะห์แนวคิด พบว่า มีลักษณะเฉพาะที่นำเสนอแนวคิดหลักเกี่ยวกับ “ความรัก” โดยมีมุมมองของความรักในรูปแบบที่แตกต่างกันไป เช่น ความรักคือการปรับความเข้าใจกัน เชื่อใจกันและกัน ห่วงใยกัน ดูแล เอาใจใส่กัน และช่วยเหลือกัน หรือแนวคิดที่เกี่ยวกับการเลือกคู่ครองหรือคนรัก การให้เกียรติต่อคนรัก รวมถึงความรักที่ดีต้องเป็นความรักที่ถูกต้อง ไม่ผิดต่อศีลธรรม เป็นต้น ซึ่งผู้เขียนต้องการที่จะแสดงให้เห็นถึงแง่คิดของความรักในหลากหลายแง่มุมเพื่อให้มีประโยชน์ต่อผู้อ่านนำไปปรับใช้ในชีวิตประจำวัน

**3. ตัวละคร**

การศึกษาตัวละครในนวนิยายรักของฉัตรฉาย ผู้วิจัยจะแบ่งประเภทของตัวละครตามแนวทางของ อี เอ็ม ฟอร์สเตอร์ (Forster, 1963, น.46 อ้างถึงใน อิราวดี ไตลังคะ, 2543, น.51-52) ที่แบ่งตัวละครออกเป็น 2 ประเภท คือ

1. ตัวละครมิติเดียว (Flat Character) หมายถึง ตัวละครที่มีลักษณะนิสัยหรือพฤติกรรมซึ่งสามารถสรุปได้อย่างไม่ยากเย็น และจะคงลักษณะเช่นนี้ตลอดเรื่อง

2. ตัวละครหลายมิติ (Lound Character) หมายถึง ตัวละครที่มีลักษณะนิสัยหรือพฤติกรรมอย่างหลากหลาย พัฒนาหรือเปลี่ยนแปลงนิสัยหรือทัศนคติได้ตามปกติและสร้างความประหลาดใจให้แก่ผู้อ่าน

การศึกษาตัวละครในนวนิยายรักของฉัตรฉาย ผู้วิจัยจะศึกษาเฉพาะตัวละครเอกและตัวละครที่มีบทบาทสำคัญต่อเนื้อเรื่องและโครงเรื่อง โดยจะยกตัวอย่างดังนี้

 **เรื่อง “มุกพราวตะวัน”**

ในการศึกษาตัวละครในเรื่อง มุกพราวตะวัน พบว่า ตัวละครเอกนั้นมีทั้งลักษณะเป็นตัวละคร มิติเดียวและตัวละครหลายมิติ ได้แก่

**ตัวละครมิติเดียว คือ**

 **พราวมุก** เป็นตัวละครเอกฝ่ายหญิงที่มีลักษณะนิสัย คือ ฉลาด อ่อนหวาน อ่อนน้อมถ่อมตนมารยาทงาม ใจอ่อน ขี้สงสาร อาจเพราะถูกอบรมบ่มนิสัยมาเป็นอย่างดีจากผู้เป็นแม่ และผู้มีพระคุณอย่างทิพรดาที่เอ็นดูพราวมุกเหมือนลูกแท้ๆ คนหนึ่ง คอยสอนเรื่องมารยาท สอนทำอาหาร แกะสลัก ร้อยมาลัย รวมถึงจ้างครูมาสอนดนตรีไทยและสอนการร่ายรำให้แก่พราวมุกเป็นอย่างดี

ตัวอย่างลักษณะนิสัยของพราวมุก ที่ผู้เขียนนำเสนอผ่านความคิดของตัวละคร “ภคนันท์” ซึ่งเป็นแฟนเก่าของทิพากร มีความว่า

*“เธอยังนึกเอ็นดูเลยว่าอีกฝ่ายเป็นเด็กเรียบร้อย อ่อนหวาน และนอบน้อม แต่ไม่คิดเลยว่า พอโตขึ้นเด็กสาวจะกลายเป็นสาวสวยขึ้นมาขนาดนี้”*

(ฉัตรฉาย, 2559, น. 59)

**ตัวละครหลายมิติ คือ**

**ทิพากร** เป็นตัวละครเอกฝ่ายชายที่มีลักษณะนิสัย คือ เก่ง ฉลาด เด็ดขาด สุขุม จริงจัง เป็นผู้ใหญ่ คนภายนอกมองว่าเขาค่อนข้างเย็นชาและถือตัว แต่สำหรับคนในครอบครัวถือว่าเขาเป็นคนที่ใจดีและเอาใจใสคนรอบข้างเสมอ

ตัวอย่างลักษณะนิสัยของทิพากร ที่ผู้เขียนนำเสนอผ่านความคิดของตัวละคร “พราวมุก” มีความว่า

 *“พราวมุกยอมรับว่าทิพากรเป็นคนดุ ความเย็นชาจากเขาเป็นสิ่งที่เธอหวาดกลัวมาตั้งแต่เด็ก ทว่าเมื่อได้ทำงานร่วมกับเขา ได้รับคำปรึกษาจากเขา และได้ใกล้ชิดเขามากขึ้นทุกวัน เธอถึงได้รู้ว่าความจริงแล้วเขาก็เป็นคนใจดี และใส่ใจคนรอบข้างคนหนึ่ง เพียงแต่ไม่ค่อยแสดงออกเท่านั้นเอง*

*และสิ่งที่เธอชื่นชมมากที่สุดก็คือความสามารถในการทำงานของเขา”*

(ฉัตรฉาย, 2559, น. 80)

จากการวิเคราะห์ตัวละครในนวนิยายรักของฉัตรฉาย พบว่า ลักษณะเฉพาะในนวนิยายรักของฉัตรฉาย มีตัวละครทั้งที่มีมิติเดียวและหลายมิติ

ตัวละครมิติเดียว คือ มีลักษณะนิสัยเป็นเช่นไรก็จะเป็นเช่นนั้นตลอดไป เช่น ถ้าเป็นบุคคลที่มีนิสัยดี ก็จะดีไปหมดทุกอย่าง ทั้งความคิดที่ดี เข้าใจผู้อื่นเสมอ ไม่เคยคิดร้ายหรือคิดจะทำร้ายใคร ส่วนการกระทำก็จะ บ่งบอกว่าเป็นคนดีไปด้วย เช่น กิริยามารยาทดี อ่อนน้อมถ่อมตน พูดจาดี นิสัยอ่อนหวาน ส่วนตัวละคร มิติเดียวที่มีลักษณะนิสัยที่ไม่ดีเพียงอย่างเดียว ทั้งความคิดและการกระทำ ไม่ปรากฏอยู่ในนวนิยายรัก ของฉัตรฉาย

ตัวละครหลายมิติ มีลักษณะที่น่าสนใจ คือ มีลักษณะนิสัยทั้งดีและไม่ดีอยู่ด้วยกัน ซึ่งแต่ละนิสัยของ ตัวละครจะมีที่มาอย่างสมเหตุสมผล ทำให้ตัวละครมีความสมจริงมากยิ่งขึ้น เช่น ตัวละครที่มีลักษณะนิสัยฉลาด เด็ดขาด มีความเป็นผู้นำ ดูแล้วน่าเกรงขามหรือมีอำนาจ อาจเพราะตัวละครเหล่านี้มีอาชีพเป็นนักธุรกิจหรือเจ้าของธุรกิจ ที่ต้องใช้ความสามารถในการบริหารงานเป็นอย่างสูง จึงต้องมีความเด็ดขาด น่าเกรงขาม เพื่อให้ดูมีอำนาจในการควบคุมลูกน้องให้อยู่ในโอวาทของตน ซึ่งตัวละครลักษณะนี้พบมากในตัวละครเอก ฝ่ายชายหรือพระเอกทั้งสิ้น ส่วนตัวละครเอกฝ่ายหญิงหรือนางเอก ส่วนมากมีลักษณะนิสัยที่ดี ความคิดที่ดี แต่พวกเธอเพียงแค่มีนิสัยที่ดื้อรั้น รักศักดิ์ศรีมากจนกลายเป็นคนไม่ยอมคนหรือคนอารมณ์ร้อน

**4. ฉาก**

ฉากในนวนิยายรักของฉัตรฉายมีหน้าที่ทำให้เกิดเหตุการณ์และทำให้เรื่องดำเนินต่อไปได้ มีหน้าที่ปูพื้นฐานให้เห็นลักษณะนิสัยและฐานะของตัวละคร ทำหน้าที่เสมือนตัวละครฝ่ายตรงข้ามกับตัวเอก กล่าวคือ ทำหน้าที่เป็นอุปสรรคหรือปมปัญหาให้แก่ตัวละคร ฉากยังเป็นตัวแทนของสิ่งใดสิ่งหนึ่งหรือเป็นสัญลักษณ์แทนบางสิ่งบางอย่าง เช่น สภาพอากาศแทนอารมณ์และความรู้สึกของตัวละคร และฉากช่วยสร้างความน่าสนใจและสร้างบรรยากาศให้กับเรื่อง เช่น ความรื่นรมย์หรือความน่ากลัว ลึกลับสยองขวัญ

นอกจากนี้ฉากในนวนิยายรักของฉัตรฉายมีหน้าที่ซึ่งเป็นลักษณะเฉพาะ คือ ทำหน้าที่ส่งผลต่อความรักของตัวละคร ซึ่งมีอยู่ 2 แบบ คือ

1. ฉากที่ส่งผลไปในทางที่ดีหรือทำให้ตัวละครสมหวังในความรัก ได้แก่ ฉากที่มีบรรยากาศเหมาะสมต่อการปรับความเข้าใจกันของตัวละคร เช่น ฉากที่ตัวละครในนวนิยายได้สร้างขึ้นมาเองเพื่อง้อขอคืนดีหรือให้อีกฝ่ายรู้สึกประทับใจ

ตัวอย่าง ฉากในเรื่อง **“บุหงา ณ ราตรี”** คือฉากที่ “ปลายเทียน” ง้อ “พิชญะ” ด้วยการนำภาพวาดและภาพถ่ายของพิชญะ มาจัดแต่งที่ห้องนอนของเขา ดังที่ผู้เขียนบรรยายไว้ว่า

*“ชายหนุ่มคิดกับตัวเองขณะเดินเข้าไปในบ้านแล้วตรงขึ้นไปยังห้องพักส่วนตัว ทว่า...พอประตู เปิดออกก็ต้องตกใจเมื่อเห็นว่าห้องนอนของเขาถูกประดับด้วยภาพวาดและภาพถ่ายมากมายซึ่ง คนในภาพเหล่านั้นก็คือเขาเอง ชายหนุ่มมองภาพทุกภาพและจำได้ว่าทุกช่วงเวลานั้นเขาอยู่กับ ปลายเทียน*

 *เธอคงแอบถ่ายภาพเขาเก็บไว้และวาดภาพเพื่อเป็นตัวแทนของความทรงจำ”*

(ฉัตรฉาย, 2559, น. 424)

ฉากนี้ส่งผลให้ปลายเทียนและพิชญะได้คืนดีกัน เนื่องจากก่อนหน้านี้ปลายเทียนเห็นพิชญะอยู่กับผู้หญิงคนอื่นและมีท่าทีสนิทสนมกันมากเกินไป บวกกับพิชญะเองก็เป็นคนเจ้าชู้มากมาก่อน ปลายเทียนจึงเข้าใจผิดว่าพิชญะมีผู้หญิงคนอื่น จึงทำให้ปลายเทียนหนีพิชญะจากไร่ระเบียงรักกลับไปที่กรุงเทพฯ แต่เมื่อปลายเทียนรู้ความจริงจากภูเบศพี่ชายของเธอเองว่า ผู้หญิงคนนั้นคือเพื่อนสนิทของพิชญะและผู้หญิงคนนั้นก็มีแฟนซึ่งเธอเข้าใจพิชญะผิดไปเอง เธอจึงกลับมาที่ไร่ระเบียงรักเพื่อง้อพิชญะด้วยตนเอง

2. ฉากที่ส่งผลไปในทางที่ไม่ดีหรือทำให้ตัวละครขัดแย้งกัน ได้แก่ ฉากที่ทำให้ตัวละครฝ่ายใดฝ่ายหนึ่งหรือทั้งสองฝ่ายเกิดความเข้าใจผิดต่อกัน เช่น ฉากเตียงในห้องนอนที่สภาพผ้าปูที่นอนยับยู่ยี่หลังจากที่ ตัวละครเอกฝ่ายชายและตัวละครรองฝ่ายหญิงเข้าไปข้างในห้องนอนด้วยกัน เมื่อตัวละครเอกฝ่ายหญิง ก็ได้เข้าไปเห็นสภาพของผ้าปูเตียง จึงทำให้ตัวละครเอกฝ่ายหญิงโกรธตัวละครเอกฝ่ายชายมาก

ตัวอย่างฉากในเรื่อง “**เล่ห์รานรัก”** คือ ฉากที่ “อณามิกา” เห็นสภาพของผ้าปูที่นอนที่ยับยู่ยี่ของ “อนาวิณณ์” หลังจากที่อนาวิณณ์และโอลีเวียเข้าไปในห้องด้วยกันสองคน ดังที่ผู้เขียนบรรยายไว้ว่า

*“เธอมองปราดไปที่เตียงเป็นอันดับแรก พอเห็นผ้าปูที่นอนยับยู่ยี่ก็โกรธจนเลือดขึ้นหน้า เมื่อเช้านี้เธอจัดเตียงเองกับมือ และไม่มีใครใช้ห้องนอนกระทั่งเขากับโอลีเวียเข้ามา...เห็นสภาพเตียงแล้ว เธอก็พอเดาได้ทันทีว่าพวกเขาโรมรันกันเร่าร้อนขนาดไหน”*

(ฉัตรฉาย, 2561, น. 219)

ฉากนี้ส่งผลให้อณามิการู้สึกโกรธอนาวิณณ์มาก เลยทำให้อณามิกามีท่าทีเย็นชาต่ออนาวิณณ์ ทั้ง ๆ ที่ก่อนหน้านี้อณามิกายังไม่มีท่าทีเช่นนี้ เหตุที่เกิดฉากนี้ขึ้นเป็นเพราะอนาวิณณ์ตั้งใจจัดฉากว่าตน มีอะไรกันกับโอลีเวียซึ่งเป็นเพื่อนสนิทของอนาวิณณ์ เพื่อให้อณามิกาโกรธและยอมบอกว่าแท้จริงแล้ว เธอปลอมตัวมา

**5. บทสนทนา**

จากการวิเคราะห์บทสนทนาในนวนิยายรักของฉัตรฉาย พบว่า มีผลต่อเรื่อง คือ **ช่วยการดำเนินเรื่อง** คือ ให้รายละเอียดของเนื้อเรื่องหรือช่วยให้เนื้อเรื่องมีความสัมพันธ์กับตอนนั้น ๆ เช่น ในตอนที่ตัวละครกำลังทำอาหาร บทสนทนาก็จะเกี่ยวกับขั้นตอนในการทำอาหาร **ช่วยสร้างตัวละคร** คือ ช่วยให้รายละเอียดเกี่ยวกับตัวละครทั้งอาชีพ บุคลิก และลักษณะนิสัยของตัวละคร **ช่วยสร้างบรรยากาศในการดำเนินเรื่อง** คือ ช่วยให้เนื้อเรื่องมีบรรยากาศที่น่าตื่นเต้น เร้าใจหรือเร้าความอยากรู้อยากเห็นให้กับตัวละครและผู้อ่าน **ช่วยสร้างความสมจริง** คือ บทสนทนาที่แสดงให้เห็นถึงอารมณ์ที่เกิดขึ้นได้จริงของมนุษย์ทั่วไป เช่น บทสนทนาที่แสดงถึงอารมณ์ตลก ขบขัน หรือแสดงถึงอารมณ์โกรธแค้น และ**ช่วยให้เรื่องกระชับ** คือ บทสนทนาที่ทำให้ผู้อ่านเข้าใจได้ว่า ใคร ทำอะไร ที่ไหน และอย่างไร ได้โดยที่ไม่ต้องมีการบรรยายอย่างยืดยาวดังนั้นผู้วิจัยเลือกตัวอย่างที่แสดงให้เห็นถึงความสำคัญของบทสนทนาที่มีต่อความรักของตัวละครเอกฝ่ายชายหรือพระเอกและตัวละครเอกฝ่ายหญิงหรือนางเอก ดังนี้

**ช่วยสร้างความสมจริง**

บทสนทนาในเรื่อง “**เจ้าสาวใต้อาณัติ”** คือบทสนทนาระหว่าง “มาร์คัส” และ “นีรนารา” มีความว่า

*“ปล่อยนีนเดี๋ยวนี้นะ! ปล่อย! ไม่ต้องมายุ่งกับนีน!”*

*หญิงสาวตวาดทั้งน้ำตาและพยายามดึงแขนออกจากการจับกุมของมาร์คัส เธอดิ้นรน โวยวาย และตวาดเสียงดังเหมือนเสียสติทั้ง ๆ ที่ไม่เคยเป็นมาก่อน*

*“ให้ผมปล่อยแล้วนีนก็จะฆ่าตัวตายงั้นเหรอ!” เขาตวาดใส่เธอเสียงดัง “บ้าไปแล้วหรือไง! ทำไมต้อง ทำร้ายตัวเองด้วย!”*

*“นีนทำร้ายตัวเองเหรอ ตอนนี้นีนกำลังช่วยให้ตัวเองเป็นอิสระต่างหากเพราะนีนไม่อยากทนอยู่กับคุณ! คุณนั้นแหละที่ทำร้ายนีน คุณทำร้ายชีวิตนีนและทำให้นีนต้องเป็นแบบนี้!” น้ำตาของนีรนารา ไหลพราก หญิงสาวทั้งโกรธทั้งเสียใจและเจ็บปวดจนทนไม่ไหวอีกแล้ว*

*“นีน...” มาร์คัสเรียกชื่อหญิงสาวด้วยความเจ็บปวดราวกับถูกกรีดหัวใจออกเป็นชิ้น ๆ เขารั้งร่างบางเข้ามากอดเอาไว้โดยไม่มีคำพูดแก้ตัวใด ๆ และได้แต่ขอโทษเธอในใจที่ทำให้เธอรู้สึกแย่ถึงขนาดนี้*

(ฉัตรฉาย, 2561, น.225)

จากบทสนทนานี้ มีความสมจริง เพราะคำพูดของนีรนาราแสดงให้เห็นถึงอารมณ์โกรธ เสียใจ และความรู้สึกเจ็บปวดของเธอ จากการที่เธอถูกมาร์คัสบังคับให้ทำตามใจของเขาทุกอย่าง เช่น บังคับให้เธอ เลิกติดต่อกับแฟนเพื่อมาอยู่กับเขาบนเกาะมันตรา และบังคับให้เธอมาอยู่กับเขาห้าปีเพื่อชดใช้หนี้สิบล้าน จนทำให้นีรนารารู้สึกอึดอัด สิ้นหวัง จนทนไม่ไหว เธอจึงตัดสินใจฆ่าตัวตายตามพ่อของเธอไป ถึงแม้ว่ามาร์คัสจะมาช่วยไว้ได้ทันก็ตาม ซึ่งอารมณ์เหล่านี้คืออารมณ์ที่เกิดขึ้นได้จริงของมนุษย์โลกทั่วไป และทำให้ผู้อ่านรับรู้ถึงความรู้สึกและอารมณ์ของเธอได้จากบทสนทนาอย่างชัดเจน

บทสนทนานี้ถือว่ามีความสำคัญต่อความรักของพระเอกและนางเอก เมื่อมาร์คัสได้รับรู้ถึงความรู้สึก ที่แท้จริงของนีรนารา มาร์คัสจึงเลิกทำนิสัยที่ไม่ดีใส่นีรนาราแล้วหันมาดูแลเธออย่างดีแทน หลังจากนั้นเมื่อ ทั้งสองได้อยู่ด้วยกันแบบไม่มีอคติต่อกันอีก จึงทำให้ทั้งคู่รู้สึกหวั่นไหวจนถึงขั้นรักกันและแต่งงานกันในที่สุด

นอกจากนี้ยังพบลักษณะเฉพาะของบทสนทนาในนวนิยายรักของฉัตรฉายอีกด้วย คือ บทสนทนามีความสำคัญต่อความรักของตัวละครเอกฝ่ายชายและฝ่ายหญิง เช่น ทำให้ความรักของพระเอกและนางเอก ไปในทางที่ดีขึ้น เข้าใจกันมากขึ้น เลิกอคติต่อกันหรือเปิดใจให้กันมากขึ้น และช่วยคลี่คลายสถานการณ์ที่ย่ำแย่ต่อความรักของตัวละครเอก

**6. กลวิธีการตั้งชื่อเรื่อง**

จากการวิเคราะห์กลวิธีการตั้งชื่อเรื่องในนวนิยายรักของฉัตรฉาย พบว่า **ตั้งชื่อเรื่องตามชื่อตัวละครสำคัญ** ผู้เขียนมีวัตถุประสงค์เพื่อเน้นความสำคัญของตัวละครสำคัญนั้น ๆ ตัวละครสำคัญอาจเป็นตัวละครฝ่ายชายฝ่ายหญิงก็ได้ **ตั้งชื่อเรื่องด้วยประโยค วลี หรือถ้อยคำ** ที่สละสลวยมีความหมายบ่งบอกถึงนัยที่เกี่ยวข้องกับโครงเรื่องหรือตัวละครในเรื่อง **ตั้งชื่อเรื่องด้วยการใช้สัญลักษณ์** สัญลักษณ์ที่แสดงให้เห็นถึงแก่นเรื่องหรือแนวคิดสำคัญของเรื่อง **ตั้งชื่อเรื่องตามคำเรียกธรรมชาติ** เป็นการระบุคำที่เกี่ยวกับธรรมชาติต่าง ๆ เช่น ดวงอาทิตย์ ดวงจันทร์ ดาว ทะเล ภูเขา พายุ เป็นต้น โดยนำคำต่าง ๆ เหล่านี้ ผูกเป็นวลีให้สละสลวยเป็น การแสดงแนวคิดสำคัญของเรื่องไปในตัว **ตั้งชื่อเรื่องตามคำเรียกกาลเวลาและฤดูกาล** มีลักษณะการตั้งชื่อเรื่องคล้ายคลึงกับการตั้งชื่อเรื่องตามคำเรียกธรรมชาติ คือ มีคำเรียกกาลเวลา เช่น กลางวัน กลางคืน เช้า สายบ่าย เย็น เที่ยงคืน และคำเรียกฤดูกาลต่าง ๆ ดังตัวอย่าง

**พิษพยัคฆ์**

**ตั้งชื่อเรื่องด้วยประโยค วลี หรือถ้อยคำ**

“พิษ” หมายถึง สิ่งที่ร้ายเป็นอันตรายแก่ร่างกายหรือให้ความเดือดร้อนแก่จิตใจ

**ตั้งชื่อเรื่องด้วยการใช้สัญลักษณ์**

“พยัคฆ์” หมายถึง เสือโคร่ง ซึ่งเปรียบกับตัวละครเอกฝ่ายชายหรือพระเอก คือ ไตรภพ

**พิษพยัคฆ์** สื่อความหมายโดยนัยถึงตัวละครเอกฝ่ายชายหรือพระเอก ซึ่งพระเอกมีลักษณะนิสัยคล้ายเสือโคร่งที่ฉลาด เงียบขรึม และสง่างาม แต่ก็แฝงไปด้วยความร้ายกาจ ที่อาจก่อให้เกิดอันตรายได้

**มุกพราวตะวัน**

**ตั้งชื่อเรื่องตามชื่อตัวละครสำคัญ**

“มุกพราว” มาจากชื่อของตัวละครเอกฝ่ายหญิงหรือนางเอก คือ พราวมุก หรือ มุก นั้นเอง

“ตะวัน” มาจากชื่อของตัวละครเอกฝ่ายชายหรือพระเอก คือ ทิพากร หรือ ซัน (Sun) ซึ่งหมายถึง ดวงอาทิตย์,พระอาทิตย์ หรือเรียกอีกอย่างหนึ่งว่า ตะวัน

**มุกพราวตะวัน** สื่อความหมายโดยนัยถึงตัวละครเอกทั้งฝ่ายชายและฝ่ายหญิงหรือพระเอกและนางเอกเพราะเป็นการนำชื่อของทั้งสองตัวละครมารวมกัน เพื่อแสดงให้เห็นว่านวนิยายเรื่องนี้มีเนื้อเรื่องเกี่ยวกับพระเอกและนางเอกเป็นหลัก

**จันทร์ในธารา**

**ตั้งชื่อเรื่องตามชื่อตัวละครสำคัญ และตั้งชื่อเรื่องตามคำเรียกธรรมชาติ**

“จันทร์” หมายถึง พระจันทร์, ดวงจันทร์ มาจากชื่อของตัวละครเอกฝ่ายหญิงหรือนางเอก คือ จันทกานต์ หรือ จันทร์

**ตั้งชื่อเรื่องตามคำเรียกธรรมชาติ**

“ธารา” หมายถึง สายธาร, ลำธาร, น้ำ มาจากชื่อของตัวละครเอกฝ่ายชายหรือพระเอก คือ วาริธร ที่มีแม่คำเป็นคำว่า วาริ, วารี ซึ่งมีความหมายว่า น้ำ

**จันทร์ในธารา** สื่อความหมายโดยนัยถึงตัวละครเอกทั้งฝ่ายชายและฝ่ายหญิงหรือพระเอกและนางเอกเพราะเป็นการนำชื่อของทั้งสองตัวละครมารวมกัน เพื่อแสดงให้เห็นว่านวนิยายเรื่องนี้มีเนื้อเรื่องเกี่ยวกับพระเอกและนางเอกเป็นหลัก อีกทั้งยังสื่อถึงนางเอกด้วยว่า จันทร์ซึ่งอยู่ในธารา เปรียบดังนางเอกซึ่งเป็นของพระเอก

จากการวิเคราะห์กลวิธีการตั้งชื่อเรื่อง พบว่า ลักษณะเฉพาะในการตั้งชื่อเรื่อง คือ ชื่อเรื่องจะต้องเกี่ยวโยงกับนวนิยายไม่ทางใดก็ทางหนึ่งหรือมีความหมายโดยนัยที่สือถึงแนวคิดหลักและตัวละคร เช่น เกี่ยวกับ ตัวละครเอก คือ ตั้งชื่อโดยการใช้ชื่อตัวละครเอก เพื่อเน้นให้เห็นถึงความสำคัญของตัวละครนั้น ๆ หรือ เพื่อบอกว่าเนื้อเรื่องส่วนมากมีตัวละครนี้มาเกี่ยวข้องเกือบทั้งหมด การตั้งชื่อเรื่องยังเกี่ยวกับแนวคิดสำคัญ คือ เพื่อเน้นให้เห็นว่าในนวนิยายเรื่องนี้มีแนวคิดที่สำคัญอย่างไร และต้องการแสดงให้เห็นถึงสิ่งใด เช่น “เจ้าสาวใต้อาณัติ” แนวคิด คือ ความรักไม่ได้เกิดจากการบังคับจิตใจกัน ดังคำว่า “ใต้อาณัติ” ซึ่ง “อาณัติ” หมายถึง ข้อบังคับหรือคำสั่ง เห็นได้จากการที่ “มาร์คัส” พยายามบังคับ “นีรนารา” ให้ทำตามใจเขาทุกอย่าง เช่น บังคับให้เธอไปอยู่บนเกาะมันตรากับเขาในฐานะผู้หญิงของเขาเป็นเวลาห้าปีจนทำให้นีรนาราทนไม่ไหว ตัดสินใจฆ่าตัวตาย แต่มาร์คัสมาช่วยได้ทัน หลังจากนั้นมาร์คัสจึงดูแลและเอาใจใส่นีรนารามากขึ้น นอกจากนี้ยังมีการตั้งชื่อที่เกี่ยวกับเหตุการณ์สำคัญของเรื่อง คือ เพื่อบอกว่านวนิยายเรื่องนี้มีเหตุการณ์ที่สำคัญ และเหตุการณ์นั้นมักจะเป็นจุดเริ่มต้นของเรื่องราวในนวนิยาย เช่น เรื่อง “วิวาห์หวานรานใจ” ซึ่ง “รณภพ” ที่เป็นตัวละครเอกฝ่ายชายและ“ลออองค์” ที่เป็นตัวละครเอกฝ่ายหญิง จำเป็นต้องแต่งงานกัน เพื่อปกป้องชื่อเสียงของลออองค์ที่กำลังเสียหายจากข่าวที่ว่าเธอคือมือที่สามของครอบครัวคนอื่น ทำให้เหตุการณ์สำคัญและจุดเริ่มต้นของเรื่องคือ “การแต่งงาน”

**7. กลวิธีการเล่าเรื่อง**

จากการวิเคราะห์กลวิธีการเล่าเรื่องในนวนิยายรักของฉัตรฉาย พบว่า ใช้วิธีการเล่าเรื่องแบบเดียวกันหมดทุกเรื่อง ซึ่งถือเป็นลักษณะเฉพาะในการเล่าเรื่อง คือ เล่าเรื่องแบบผสมระหว่าง “มุมมองแบบพระเจ้า” และ “มุมมองแบบผู้เขียนอยู่นอกเรื่อง” โดยเล่าเรื่องผ่านตัวละครเอกด้วยการใช้สรรพนามบุรุษที่ 3 เช่น “เขา” “เธอ” “หล่อน” รวมทั้งใช้ชื่อของตัวละคร ดังตัวอย่าง

**เรื่อง “ร้อยเล่ห์มายามาลย์”**

**ตัวอย่าง การใช้กลวิธีการเล่าเรื่องแบบมุมมองแบบพระเจ้า** ที่เล่าถึงเรื่องราวของงานประกาศรางวัลหงส์ทองและเรื่องราวของ “ขวัญชีวา” และ “คามินทร์” ซึ่งเป็นดาราชายเพื่อนสนิทของขวัญชีวา ดังความว่า

*“งานประกาศรางวัลหงส์ทองจัดขึ้นในปลายเดือนธันวาคมของทุกปีเพื่อมอบรางวัลให้กับ ‘คนบันเทิง’ ในหลากหลายสาขา เป็นกำลังใจในการทำงานด้านต่าง ๆ เช่น ผู้กำกับ นักแสดง เพลงประกอบละคร ฯลฯ นี่จึงถือเป็นรางวัลสำคัญที่คนในวงการบันเทิงรอคอยเลยก็ว่าได้...ในงานนี้ขวัญชีวาได้ถูกเสนอชื่อเข้าชิงรางวัลนักแสดงนำหญิงยอดเยี่ยม ในขณะที่คามินทร์ก็ถูกเสนอชื่อเข้าชิงรางวัลนักแสดงนำชายยอดเยี่ยมเช่นกัน*

*ไม่เพียงเท่านั้น ละครเรื่อง ‘ณ ไร่ตะวันฉาย’ ยังถูกเสนอชื่อเข้าชิงรางวัลละครยอดเยี่ยม อีกต่างหาก เรียกได้ว่าหลังจากกวาดเรตติ้งอย่างถล่มทลาย ละครเรื่องนี้ยังเป็นที่จับตามองของใครต่อใครด้วย*

*บรรยากาศในงานดำเนินไปอย่างราบรื่นทุกปี เพราะทีมงานจัดงานเป็นบุคคลที่มีฝีมือทั้งนั้น ขวัญชีวานั่งกับวีวี่และคามินทร์ที่ย้ายมาอยู่ในสังกัดเดียวกันกับเธอมาหลายเดือนแล้ว ทั้งสามคนคอยลุ้นรางวัลต่าง ๆ ตลอดงาน แม้ว่าคามินทร์จะพลาดรางวัลนักแสดงนำชาย แต่เขาก็ไม่เสียใจ เพราะได้เป็นถึงพระเอกละครเพื่อสังคมที่ได้รับรางวัลละครยอดเยี่ยมแห่งปีและรางวัลละครยอดนิยมด้วย”*

(ฉัตรฉาย, 2557, น. 402-403)

จากตัวอย่างนั้นแสดงให้เห็นถึงการใช้กลวิธีการเล่าเรื่องแบบ “มุมมองแบบพระเจ้า” คือผู้เขียนรู้ ทุกอย่าง เนื่องจากเล่าถึงงานประกาศรางวัลหงส์ทองอย่างละเอียดว่า เป็นงานที่จัดขึ้นปลายเดือนธันวาคมของทุกปีเพื่อมอบรางวัลให้กับคนบันเทิงในหลากหลายสาขา เช่น นักแสดง ผู้กำกับ ฯลฯ และ เล่าถึง “ขวัญชีวา” ว่าได้รับการเสนอชื่อเข้าชิงรางวัลนักแสดงนำหญิงยอดเยี่ยมอีกด้วย ส่วน “คามินทร์” ก็ได้รับการเสนอชื่อเข้าชิงรางวัลนักแสดงนำชายยอดเยี่ยมเช่นกัน ที่สำคัญผู้เขียนยังรู้ถึงความรู้สึกนึกคิดของ คามินทร์อีกด้วยว่า เขารู้สึกไม่เสียใจที่ไม่ได้รับรางวัลนักแสดงนำชายยอดเยี่ยมเพราะอย่างไรเขาก็เป็นถึงพระเอกละครเพื่อสังคมที่ได้รับรางวัลยอดเยี่ยมแห่งปีและรางวัลยอดนิยมเช่นกัน

**ตัวอย่าง การใช้กลวิธีการเล่าเรื่องแบบมุมมองแบบผู้เขียนอยู่นอกเรื่อง โดยเล่าเรื่องผ่านตัวละครเอกด้วยการใช้สรรพนามบุรุษที่ 3 รวมทั้งใช้ชื่อของตัวละคร** ซึ่งเล่าเรื่องผ่านความคิดของตัวละคร “ขวัญชีวา” ที่นึกถึง “ปฏิพรรธณ์” ว่า สิบเจ็ดปีแล้วที่ขวัญชีวาไม่ได้เจอกับปฏิพรรธณ์ทั้ง ๆ ที่บ้านพักของเขาและบ้านพักของพ่อเธอที่ไร่ระเบียงรักไม่ได้อยู่ห่างกันเท่าไร และปฏิพรรธณ์ยังเป็นเจ้านายของพ่อเธออีกด้วย และเธอก็ไปเยี่ยมพ่อที่ไร่ระเบียงรักบ่อยครั้ง แต่เธอกับปฏิพรรธณ์กลับไม่เคยเจอกันเลย แต่พอได้เจอกันอีกครั้ง เธอก็ทำให้เขารู้สึกไม่ดีกับเธอเสียแล้ว ดังความว่า

*“สิบเจ็ดปีแล้วที่เธอไม่ได้เจอผู้ชายคนนี้...ทั้ง ๆ ที่บ้านพักของเขาในไร่ระเบียงรักกับบ้านของ พ่อเธอก็ไม่ได้ห่างกัน...แถมเขายังเป็นเจ้านายของพ่อเธอ...และก่อนหน้านี้เธอก็กลับบ้านไปเยี่ยมเยียนพ่อในช่วงวันหยุดสุดสัปดาห์บ่อยครั้ง แต่เธอกับเขาไม่ได้เจอกันเลย อาจเป็นเพราะช่วงสุดสัปดาห์เขาจะเดินทางมากรุงเทพฯ ก็เป็นได้ ถึงอย่างนั้นหญิงสาวก็ยังติดตามเรื่องราวของเขาผ่านคำบอกเล่าของผู้เป็นบิดากับตามหน้านิตยสารอยู่บ้าง*

*แต่ไม่อยากเชื่อเลยว่าการพบหน้ากันอีกครั้ง เธอก็ทำให้เขารู้สึกไม่ดีด้วยเสียแล้ว*

*ช่างเถอะ! ปฏิพรรธณ์รู้สึกไม่ดีกับเธอมาตั้งแต่ไหนแต่ไรแล้ว เพิ่มเรื่องถูกสาดเฉาก๊วยเข้าไปอีกเรื่องคงไม่ทำให้คนอย่างเขารู้สึกแย่กับ (อดีต) เด็กบ้านนอกอย่างเธออีกสักเท่าไรหรอก”*

(ฉัตรฉาย, 2557, น. 22)

จากตัวอย่างนั้นแสดงให้เห็นถึงการใช้กลวิธีการเล่าเรื่องแบบมุมมองแบบผู้เขียนอยู่นอกเรื่อง โดยเล่าเรื่องผ่านตัวละครเอก คือ ขวัญชีวา ด้วยการใช้สรรพนามบุรุษที่ 3เช่น เขา หมายถึง ปฏิพรรธณ์, เธอ หมายถึง ขวัญชีวา และใช้ชื่อตัวละคร ได้แก่ ปฏิพรรธณ์

**อภิปรายผล**

การศึกษาลักษณะเฉพาะขององค์ประกอบในนวนิยายรักของฉัตรฉาย ผู้วิจัยมุ่งศึกษาวิเคราะห์ลักษณะเฉพาะขององค์ประกอบพื้นฐานในนวนิยายของฉัตรฉายตั้งแต่ปี พ.ศ. 2557 – 2561 ซึ่งสรุปผลได้ดังนี้

**โครงเรื่อง** มีลักษณะเฉพาะ คือ โครงเรื่องทั้งหมดเป็นเรื่องราวเกี่ยวกับความรัก ที่เด่นคือโครงเรื่องใหญ่เป็นเรื่องราวความรักระหว่างตัวละครเอกฝ่ายชายหรือพระเอกกับตัวละครเอกฝ่ายหญิงหรือนางเอก นอกจากนี้โครงเรื่องย่อยยังเป็นเรื่องราวเกี่ยวกับความรักอีกด้วย ซึ่งอาจเป็นความรักของตัวละครเอกกับ ตัวละครอื่น หรือความรักของตัวละครอื่นด้วยกันเอง ส่งผลให้เนื้อเรื่องส่วนใหญ่ของนวนิยายดำเนินเรื่องไปในทิศทางที่เกี่ยวกับความรัก

**แนวคิด** มีลักษณะเฉพาะ คือ แนวคิดหลักที่นำเสนอเกี่ยวกับ “ความรัก” โดยมีมุมมองของความรักในรูปแบบที่แตกต่างกันไป เช่น ความรักคือการปรับความเข้าใจกัน เชื่อใจกันและกัน ดูแลและเอาใจใส่กัน หรือแนวคิดที่เกี่ยวกับการเลือกคู่ครองหรือคนรัก การให้เกียรติต่อคนรัก รวมถึงความรักที่ดีต้องเป็นความรักที่ถูกต้อง ไม่ผิดต่อศีลธรรม เป็นต้น ส่งผลให้ผู้อ่านได้เห็นถึงมุมมองของความรักในรูปแบบที่หลากหลายและ เข้าใจความรักมากขึ้น

**ตัวละคร** มีลักษณะเฉพาะ คือ มีตัวละครทั้งตัวละครที่มีมิติเดียวและหลายมิติ ตัวละครมิติเดียว มีลักษณะนิสัยเป็นเช่นไรก็จะเป็นเช่นนั้นตลอดไป เช่น ถ้าเป็นบุคคลที่มีนิสัยดี ก็ดีไปหมดทุกอย่าง ทั้งความคิดที่ดี เข้าใจผู้อื่นเสมอ ไม่เคยคิดร้ายหรือคิดจะทำร้ายใคร ส่วนการกระทำก็บ่งบอกว่าเป็นคนดีไปด้วย ตัวละครหลายมิติ มีลักษณะที่น่าสนใจ คือ มีทั้งลักษณะนิสัยที่ดีและไม่ดี ซึ่งแต่ละนิสัยของตัวละครจะมีที่มาอย่างสมเหตุสมผล ทำให้ตัวละครมีความสมจริงมากยิ่งขึ้น เช่น ตัวละครเอกของเรื่องมีลักษณะนิสัยที่ฉลาด เด็ดขาด มีความเป็นผู้นำ ดูแล้วน่าเกรงขามหรือมีอำนาจ อาจเพราะตัวละครเหล่านี้มีอาชีพเป็นนักธุรกิจหรือเจ้าของธุรกิจ ที่ต้องใช้ความสามารถในการบริหารงานเป็นอย่างสูง ซึ่งต้องมีความเด็ดขาด น่าเกรงขาม เพื่อให้ดูมีอำนาจในการควบคุมลูกน้องให้อยู่ในโอวาทของตน ตัวละครเหล่านี้ทำให้ผู้อ่านเข้าใจถึงพฤติกรรมของมนุษย์ทั่วไปได้มากขึ้น

**ฉาก** มีหน้าที่ซึ่งเป็นลักษณะเฉพาะ คือ ทำหน้าที่ส่งผลต่อความรักของตัวละคร ซึ่งมีอยู่ 2 แบบ คือ ฉากที่ส่งผลไปในทางที่ดีหรือทำให้ตัวละครสมหวังในความรัก และฉากที่ส่งผลไปในทางที่ไม่ดีหรือทำให้ตัวละครขัดแย้งกัน ฉากถือเป็นองค์ประกอบที่สำคัญอีกอย่างหนึ่ง เพราะทำให้เนื้อเรื่องดำเนินไปในทิศทางที่ดีหรือไม่ดีก็ได้

**บทสนทนา** มีลักษณะเฉพาะ คือ มีความสำคัญต่อความรักของตัวละครเอกฝ่ายชายและฝ่ายหญิง เช่น ทำให้ความรักของพระเอกและนางเอกไปในทางที่ดีขึ้น เข้าใจกันมากขึ้น และช่วยคลี่คลายสถานการณ์ที่ย่ำแย่ต่อความรักของตัวละครเอก เช่น คลี่คลายสถานการณ์ที่ทำให้ตัวละครเอกรู้สึกกังวลต่อความรักที่อีกฝ่ายมีให้กัน

**กลวิธีการตั้งชื่อเรื่อง** มีลักษณะเฉพาะ คือ ชื่อเรื่องจะต้องเกี่ยวโยงกับนวนิยายไม่ทางใดก็ทางหนึ่งหรือมีความหมายโดยนัยที่สือถึงแนวคิดหลักและตัวละคร ได้แก่ *การตั้งชื่อเกี่ยวกับตัวละครเอก* คือ ตั้งชื่อโดยการใช้ชื่อตัวละครเอก เพื่อเน้นให้เห็นถึงความสำคัญของตัวละครนั้น ๆ หรือเพื่อบอกว่าเนื้อเรื่องส่วนมากมีตัวละครนี้มาเกี่ยวข้องเกือบทั้งหมด *การตั้งชื่อเรื่องยังเกี่ยวกับแนวคิดสำคัญ* คือ เพื่อเน้นให้เห็นว่าในนวนิยายเรื่องนี้มีแนวคิดที่สำคัญอย่างไร และต้องการแสดงให้เห็นถึงสิ่งใด และสุดท้าย *การตั้งชื่อเกี่ยวกับเหตุการณ์สำคัญของเรื่อง* เพื่อบอกเหตุการณ์สำคัญของเรื่อง และเหตุการณ์นั้นมักจะเป็นจุดเริ่มต้นของเรื่องราวในนวนิยาย

**กลวิธีการเล่าเรื่อง** มีลักษณะเฉพาะ คือใช้วิธีการเล่าเรื่องแบบเดียวกันหมดทุกเรื่อง คือ เล่าเรื่องแบบผสมระหว่าง “มุมมองแบบพระเจ้า” และ “มุมมองแบบผู้เขียนอยู่นอกเรื่อง” โดยเล่าเรื่องผ่านตัวละครเอกด้วยการใช้สรรพนามบุรุษที่ 3 เช่น “เขา” “เธอ” “หล่อน” รวมทั้งใช้ชื่อของตัวละคร ส่งผลให้ผู้อ่านสามารถรับรู้ความรู้สึกนึกคิดของตัวละครได้

นวนิยายรักของฉัตรฉายนั้น นับเป็นนวนิยายที่มีคุณค่าด้านความรัก เพราะนวนิยายเหล่านี้มีโครงเรื่องเกี่ยวกับความรักที่น่าติดตาม เพลิดเพลิน และยังมีแนวคิดหลักที่เกี่ยวกับความรักในแง่มุมที่แตกต่างกันไป ทำให้ผู้อ่านได้เห็นถึงมุมมองของความรักในหลากหลายมุมมากยิ่งขึ้น ตัวละครต่าง ๆ ก็มีบุคลิกลักษณะนิสัยที่มีความสมจริงและแตกต่างกันออกไปตามภูมิหลังของตัวละคร ทำให้ผู้อ่านเข้าใจถึงพฤติกรรมของมนุษย์ทั่วไปได้มากขึ้น ฉากในนวนิยายช่วยให้ผู้อ่านสร้างจินตนาการต่าง ๆ ได้ดี อีกทั้งผู้เขียนยังใช้กลวิธีการเขียนทั้งกลวิธีการตั้งชื่อเรื่องและกลวิธีการเล่าเรื่องในการเขียนนวนิยาย เพื่อให้นวนิยายมีความสมจริงมากขึ้น

**ข้อเสนอแนะ**

บทความวิจัยนี้เน้นการศึกษาลักษณะเฉพาะขององค์ประกอบพื้นฐานในนวนิยายรัก การศึกษาในลักษณะนี้สามารถนำไปใช้ในการศึกษานวนิยายเรื่องอื่น ๆ หรือนำไปศึกษานวนิยายของนักเขียนคนอื่น ๆ ได้

**กิตติกรรมประกาศ**

บทความวิจัยเรื่อง ลักษณะเฉพาะขององค์ประกอบในนวนิยายรักของฉัตรฉายสำเร็จได้ เนื่องจากบุคคลหลายท่านได้กรุณาช่วยเหลือให้ข้อมูล ข้อเสนอแนะ คำปรึกษา และกำลังใจ ทั้งนี้ ผู้วิจัยขอกราบขอบพระคุณ อาจารย์ นพวรรณ งามรุ่งโรจน์ ที่ปรึกษาบทความวิจัยเรื่องนี้ที่ได้ให้คำปรึกษา ชี้แนะ แสดงความคิดเห็น และตรวจสอบบทความวิจัยทุกขั้นตอนอย่างละเอียด ให้บทความวิจัยนี้ได้สำเร็จลุล่วงตามวัตถุประสงค์อย่างมีคุณภาพ ขอขอบพระคุณ ผู้ช่วยศาสตราจารย์ ปณิธาน บรรณาธรรม ที่ได้มอบความรู้ในวิชาการวิจัยทางภาษาไทย ให้ผู้วิจัยได้มีความรู้เพื่อนำไปประยุกต์ใช้กับบทความวิจัยนี้ ขอขอบพระคุณอาจารย์ประจำสาขาวิชาภาษาไทยที่คอยแนะนำ และให้กำลังใจ แก่ผู้วิจัยได้มีกำลังใจในการทำบทความวิจัยจนสำเร็จ สุดท้ายนี้ ขอขอบคุณ บิดา มารดา ญาติ-พี่น้อง และมิตรสหาย ที่ได้ช่วยส่งเสริม และให้กำลังใจ กันตลอดมา ในขณะที่ผู้วิจัยจัดทำรายงานการวิจัย

**เอกสารอ้างอิง**

ฉัตรฉาย. (2557). *กะรัตพลอย.* กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2557). *พันธกานต์บุษบา.* (พิมพ์ครั้งที่ 2). กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2557). *ร้อยเล่ห์มายามาลย์.* (พิมพ์ครั้งที่ 2). กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2558). *พิษพยัคฆ์.* (พิมพ์ครั้งที่ 2). กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2558). *เพลิงรักรานบุปผา.* (พิมพ์ครั้งที่ 2). กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2559). *กรงกฤษณา.* กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2559). *บุหงาณราตรี.* กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2559). *มุกพราวตะวัน.* (พิมพ์ครั้งที่ 2). กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2559). *วิวาห์หวานรานใจ.* (พิมพ์ครั้งที่ 2). กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2560). *จันทร์ในธารา.* กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2560). *รักโดยพฤตินัย.* กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2561). *กุหลาบประกาศิต.* กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2561). *เจ้าสาวใต้อาณัติ.* กรุงเทพฯ: บริษัท แจ่มใส พับลิชชิ่ง จำกัด.

ฉัตรฉาย. (2561). *เล่ห์รานรัก.* กรุงเทพฯ: บริษัท แจ่มใส พับลิชชิ่ง จำกัด.

นาธิกา มงคลคำนวณเขตต์. (2527). *เรื่องสั้นไทยประเภทมุ่งเสนอแนวคิดระหว่าง พ.ศ. 2475–2484.* วิทยานิพนธ์ปริญญาอักษรศาสตร์มหาบัณฑิต ภาควิชาภาษาไทย บัณฑิตวิทยาลัย จุฬาลงกรณ์มหาวิทยาลัย.

นิชนันท์ พานิชพงศ์. (2548). *ลักษณะเฉพาะของนวนิยายรักแนวท่องเที่ยวของไทย.* วิทยานิพนธ์ปริญญาอักษรศาสตร์มหาบัณฑิต สาขาวิชาภาษาไทย บัณฑิตวิทยาลัย จุฬาลงกรณ์มหาวิทยาลัย.

ภพ สวัสดี. (2550). *ลักษณะเด่นในนวนิยายของปิยะพร ศักดิ์เกษม.* วิทยานิพนธ์ปริญญาอักษรศาสตร์มหาบัณฑิต สาขาวิชาภาษาไทย บัณฑิตวิทยาลัย จุฬาลงกรณ์มหาวิทยาลัย.

สมเกียรติ รักษ์มณี. (2558). *การแต่งนวนิยาย.* นนทบุรี: สัมปชัญญะ.

สุพรรณี วราทร. (2519). *ประวัติการประพันธ์นวนิยายไทยตั้งแต่สมัยเริ่มแรกจนถึง พ.ศ. 2475.* กรุงเทพฯ: มูลนิธิโครงการตำราสังคมศาสตร์และมนุษยศาสตร์.

อิราวดี ไตลังคะ. (2543). *ศาสตร์และศิลป์แห่งการเล่าเรื่อง.* กรุงเทพฯ: มหาวิทยาลัยเกษตรศาสตร์.